
Szeptemberben az a megtiszteltetés ért, hogy részt vehettem a Centro Studi Pier Paolo Pasolini di Casarsa nyári egyetemén, Pier Paolo Pasolini e l’impegno nella cultura italiana del suo tempo címen. A nyári egyetemen belül megvalósuló előadásokat Casarsa della Deliziaban tartották, Pasolini édesanyjának szülővárosában, 2018.09.13-15. között. Az itteni az egyik legkimagaslóbb Pasolini kutatóközpont. Külön érdekessége, hogy az intézménynek a művész édesanyjának szülőháza ad otthont. Diplomamunkám témájául a kulturális népirtás fogalmát választottam Pasolini értelmezésében, Olaj című befejezetlen regényének egy részletét használva fő elemzési pontként. Rendkívül hasznos volt számomra a nyári egyetem, mert több neves kutató álláspontjával volt alkalmam megismerkedni, aminek köszönhetően szélesebb rálátásom nyílt a vizsgált kérdéskörre, újabb kutatási távlatokat és lehetséges támpontokat feltárva. Az Erasmus program keretében fél évet töltöttem el Bolognában, ahol lehetőségem nyílt Marco Antonio Bazzocchi, korunk neves Pasolini kutatója, irodalmi kurzusán részt venni. Az előadások érintettek két meghatározó  Pasolini művet is. A nyári egyetem keretein belül ismét alkalmam adódott meghallgatni a professzor úr előadását, ami nagyban hozzájárult, hogy elmélyítsem az ismereteimet a kutatási területemen. Többek között a Sorbonne Egyetem, a University of London és a Universitá Ca’ Foscari di Venezia oktatói tartották az előadásokat.  Nagyon hasznos akadémiai tapasztalatnak tartom, hogy nemzetközi környezetben hallgathattam meg mások véleményét, valamint oszthattam meg a sajátomat, a szóban forgó témában. A workshopra mindössze húsz fő részvételét tudták biztosítani. Az olasz érdeklődők mellett érkeztek egyetemisták Németországból, Franciaországból, az Egyesült Államokból valamint Chiléből is. Rendkívül nagy kihívást jelentett számomra, hogy a nyári egyetem egyetlen olyan résztvevője voltam, aki még az alapszakot végzi, a többség már a PhD hallgató volt. A workshopnak köszönhetően máshol meg nem szerezhető információkhoz és forrásanyaghoz sikerült hozzájutnom, amit eredményesen fel tudtam használni a szakdolgozatom megírásánál. A dolgozatom bírálója pozitívan nyilatkozott a munkámat illetően és bíztatott rá, hogy folytassam a kutatást, így mindenképp úgy gondolom ez a workshop meghatározó akadémiai tapasztalat volt számomra. 

